यह एक भ्रम है कि जो जितना गरीब है, वह उतना ही स्वतंत्र है। गरीबी का स्वतंत्रता से कोई संबंध नहीं है। बल्कि वह आदमी को परतंत्र बनाती है। या यों कहें कि गरीब वे होते हैं जिनकी स्वतंत्रता छीन ली गई होती है। भूमिहीन किसान गरीब होता है, क्योंकि खेत वही जोतता है, पर भूमि उसकी नहीं होती। बेरोजगार आदमी गरीब होता है, क्योंकि उसे उन जगहों पर प्रवेश से वंचित कर दिया गया होता है, जहाँ उसके श्रम का उपयोग हो सकता है। अंततः सब से गरीब भिखारी होता है, क्योंकि उसके हाथ में भीख के कटोरे के सिवा कुछ भी नहीं होता। मध्य युग के साहित्य में गरीबी का महिमान्वयन इसलिए किया गया है कि वह सामूहिक गरीबी का युग था और संतोष को एक मूल्य के रूप में स्थापित करने के अलावा कोई चारा नहीं था। जो अपनी निर्धनता से असंतुष्ट था और उसे दूर करने के लिए प्रयास करना चाहता था, उसकी नैतिकता को शक की निगाह से देखा जाता था। यही कारण है कि उन दिनों के साधु-संत भी प्रायः गरीब हुआ करते थे, जबकि आज ठीक इसका उलटा है।